[Foto’s] Werkers en studente betoog by MatiesFoto: Twitter Martin Viljoen, woordvoerder van die universiteit, het gesê die werkers van buitemaatskappye betoog oor uitkontraktering. ŉ Groep studente het hulle intussen by die werkers aangesluit. Die betogers het glo ook asblikke, tafels en stoele in die Neelsie-studentesentrum omgekeer. Viljoen het gesê daar was Maandag ŉ vergadering tussen verteenwoordigers van die werkers, die vakbond Nehawu, die universiteitsbestuur en die studenteraad. Volgens Viljoen het die vergadering in “goeie gees” plaasgevind en het die universiteitsbestuur insig gekry in die kwessies wat die werkers pla. “Daar is ook onder meer besluite geneem oor die frekwensie van vergaderings. Die inligting wat ons ontvang het, is dat die protesaksie nie deur Nehawu gelei word nie, maar dat dit net werkers en studente is.” Viljoen het gesê die protesaksie het vroegoggend op die kampus begin. “Die eksamens word nie in dié stadium ontwrig nie. Die protesgangers is besig om op die kampus rond te beweeg en hulle kan studente dalk probeer keer om te studeer.” Volgens Viljoen monitor die universiteit die situasie en is daar polisieteenwoordigheid op die kampus. Maroela Media het die Wes-Kaapse polisie genader vir kommentaar en wag vir terugvoer. Die Open Stellenbosch-beweging het intussen op Twitter vir donasies gevra vir die stakende werkers. “Ons wil graag kruideniersware vir hul families koop.”